તામિલનાડુના તુતીકોરિનમાં આવેલા કોપર પ્લાન્ટના વિસ્તરણ સામે વિરોધ કરી રહેલા આંદોલનકારીઓ પર ગોળીબારની ઘટનાની ન્યાયિક તપાસના આદેશ અપાયા છે, પણ એ લોકોના રોષને શાંત કરવાના ઉદ્દેશથી અપાયા હોય એવું લાગે છે. તપાસ પુરી કરવા માટે કોઈ સમયમર્યાદા નક્કી કરાઈ નથી. ૧૧ લોકોનો ભોગ લેનાર ગોળીબારની આ ઘટના બેકાબૂ બનેલાં હિંસક ટોળાંને નિયંત્રણમાં લેવા માટે અનિવાર્ય બની હોવાનું જણાવાય છે, પરંતુ જે રીતે આ ગોળીબાર થયા અને જે રીતે લોકોને નિશાન સાધીને ગોળીબાર કરાયા એ અનેક પ્રશ્નો સર્જે છે. નવા-સવા રાજકારણી બનેલા કમલ હાસને જાણવા માગ્યું છે કે ગોળીબારનો આદેશ કોણે આપ્યો હતો. તેમની આ માગણી વાજબી છે. એક વાત સ્પષ્ટ છે કે ટોળું જે રીતે હિંસક બન્યું હતું અને આગળ વધી રહ્યું હતું એ જોતાં ટોળાંને તત્કાલ નિયંત્રણમાં લેવું આવશ્યક હતું. ટોળાંએ કેટલાંક વાહનોને આગ ચાંપી હતી, પરંતુ ગોળીબારના સંજોગોમાં પણ ચેતવણી માટે હવામાં ગોળીબાર કરીને પછીથી જાનહાનિ ન થાય એ રીતે ગોળીબારમાં સાવચેતી જરૃરી મનાય છે. આંદોલનકારીઓનો વિરોધ અને માગણી ગમે તેવી વાજબી હોય તો પણ હિંસાખોરીને વાજબી ઠરાવી શકાય નહીં. સ્ટરલાઇટ કંપની દ્વારા એવી સ્પષ્ટતા કરવામાં આવી કે એ પ્લાન્ટ તો ગત ૨૪ માર્ચથી જ બંધ છે. જો આવી જ સ્થિતિ હોય તો પ્લાન્ટના વિસ્તરણનો વિરોધ કરનાર આંદોલનકારીઓને હિંસા માટે ઉશ્કેરણી કરનાર લોકો સામે પણ પગલાં લેવા જોઈએ. તામિલનાડુના પ્રદૂષણ નિયંત્રણ બોર્ડે આ કોપર પ્લાન્ટના લાઇસન્સને રિન્યૂ કરવાનો ઇન્કાર કર્યો હોવા છતાં પ્લાન્ટ ચાલુ રખાયો હોવાનો આક્ષેપ છે. કંપની હવે પ્લાન્ટને ચાલુ કરવાની મંજૂરીની રાહ જુએ છે, પણ આ પ્લાન્ટને કારણે ભારે માત્રામાં ફેલાતાં પ્રદૂષણે આસપાસના લોકોના જીવનને દુષ્કર બનાવી દીધું છે. કંપની પ્રદૂષણ નિયંત્રણના ધોરણોનું પાલન કરતી નથી. સંચાલકો ભલે એવો દાવો કરતા હોય કે તે ફેક્ટરીના દરવાજા ખોલીને બધું બતાવવા તૈયાર છે, પરંતુ કંપની પર આરોપ એવો છે કે કોપરનો લાવા નદીમાં ઠાલવવામાં આવે છે. તેને કારણે પ્લાન્ટની આસપાસના પાણીના કૂવા અને બોરનાં પાણી પ્રદૂષિત થાય છે. તે અંગેના રિપોર્ટ જાહેર કરવામાં આવતા નથી. આંદોલનકારીઓ એટલે જ કહે છે કે મામલો કંપનીની અંદરનો નહીં, બહારનો છે. પાણી અને હવાના પ્રદૂષણને કારણે લોકો શ્વસનતંત્ર સહિતના અનેક રોગોના શિકાર બની રહ્યા છે. લોકોના આરોગ્ય સાથે ચેડાં કરવાની કોઈને છૂટ આપી ન શકાય. વિકાસ માટે ઉદ્યોગો આવશ્યક છે, પરંતુ લોકોના સ્વાસ્થ્ય અને સુરક્ષાની ઉપેક્ષા થવી ન જોઈએ. આવું સંતુલન જાળવીને વિકાસ કાર્યોનો અમલ થવો જોઈએ. કમનસીબે ઉદ્યોગકારો આ બાબતે બહુ બેદરકાર જણાયા છે.